Úradný vestník L 093 , 03/04/2001 S. 0038 - 0039



Rozhodnutie Rady z 15. marca 2001 o uzatvorení dohody medzi Európskym spoločenstvom, Islandskou republikou a Nórskym kráľovstvom o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo na Islande, alebo v Nórsku (2001/258/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na článok 63 ods. 1 tejto zmluvy spolu s druhou vetou prvého pododseku článku 300 ods. 2 a prvým pododsekom článku 300 ods. 3, so zreteľom na návrh Komisie [1], so zreteľom na stanovisko Európskeho parlamentu [2], keďže: (1) Komisia v mene Európskeho spoločenstva dojednala dohodu medzi Európskym spoločenstvom a Islandskou republikou a Nórskym kráľovstvom o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo na Islande alebo v Nórsku (ďalej len "dohoda"). (2) Dohoda bola v mene Európskeho spoločenstva podpísaná 19. januára 2001 s možnosťou jej neskoršieho uzatvorenia v súlade s rozhodnutím Rady z 19. januára 2001. (3) Dohoda by mala byť teraz schválená. (4) Takisto je potrebné pripraviť opatrenia na uplatňovanie niektorých ustanovení dohody. (5) Dohoda ustanovuje Spoločný výbor s rozhodovacími právomocami pre niektoré oblasti a je preto potrebné osobitne určiť, kto bude zastupovať spoločenstvo v tomto výbore. (6) Takisto je potrebné stanoviť postup pre prijímanie stanoviska spoločenstva. (7) Spojené kráľovstvo a Írsko v súlade s článkom 3 protokolu o postavení Spojeného kráľovstva a Írska pripojeného k zmluve o Európskej únii a k Zmluve o založení Európskeho spoločenstva oznámili svoje želanie zúčastniť sa prijatia a uplatňovania tohto rozhodnutia. (8) Dánsko v súlade s článkami 1 a 2 protokolu o postavení Dánska pripojeného k uvedeným zmluvám sa nezúčastní na prijatí tohto rozhodnutia a preto nie je ním viazané, ani nepodlieha jeho uplatňovaniu, ROZHODLA TAKTO: Článok 1 Týmto sa v mene spoločenstva schvaľuje dohoda medzi Európskym spoločenstvom, Islandskou republikou a Nórskym kráľovstvom o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte, na Islande alebo v Nórsku. Text dohody je pripojený k tomuto rozhodnutiu. Článok 2 Predseda Rady je týmto splnomocnený určiť osobu splnomocnenú uložiť v mene Európskeho spoločenstva schvaľovacie listiny, ako je stanovené v článku 14 dohody na vyjadrenie súhlasu s tým, aby bolo spoločenstvo viazané dohodou. Článok 3 Komisia bude zastupovať spoločenstvo v spoločnom výbore ustanovenom podľa článku 3 dohody. Článok 4 1. Stanovisko spoločenstva v rámci spoločného výboru v súvislosti s prijatím rokovacieho poriadku, ako sa požaduje v článku 3 ods. 2 zmluvy, prijme Komisia po konzultácii s osobitným výborom určeným Radou. 2. Pri všetkých ostatných rozhodnutiach spoločného výboru bude prijímať stanovisko spoločenstva Rada kvalifikovanou väčšinou na návrh Komisie. Článok 5 Toto rozhodnutie bude uverejnené v Úradnom vestníku Európskych spoločenstiev. V Bruseli 15. marca 2001 Za Radu predseda M-I. Klingvall [1] Návrh z 31. januára 2001 (dosiaľ neuverejnený v úradnom vestníku). [2] Stanovisko podané 14. februára 2000 (dosiaľ neuverejnené v úradnom vestníku). --------------------------------------------------